洞庭題詠十一首 廣福上真宮
作者：王阮
朝代：宋

paragraphs: 水色碧滄茫，山勢青周遭。
壯哉杳渺峯，據此第一高。
蕭梁古道場，歲月湮蓬蒿。
有來天師孫，遠與朱葉曹。
十年悉力營，萬瓦一手操。
連甍集紫烟，開窗俯洪濤。
枸杞號千年，夜鶴鳴九皋。
坐令金丹爐，安此神火熬。
英英文章伯，所至禿千毫。
何此老鍊師，不著衮子褒。
我汎重重湖，歘得片片桃。
深窮草逕來，敢憚足力勞。
其徒以爲恥，謂我不可逃。
試補華黍詩，妄意續離騷。